<classify> HOTUBA ya Rais John Magufuli ya Sisi Sio Masikini aliyotoa wakati kukabidhiwa Uenyekiti wa Jumuiya ya Maendeleo ya Nchi za Kusini mwa Afrika SADC, imeridhiwa na viongozi wa nchi 15 za jumuiya hiyo kutumika katika mustakabali wa kutumia raslimali za nchi zao katika kujiletea maendeleo.Taarifa hiyo ilitolewa bungeni jana na Waziri wa Nchi, Ofisi ya Waziri Mkuu Sera, Uratibu, Bunge, Kazi, Vijana, Ajira na Wenye Ulemavu, Jenista Mhagama baada ya Bunge kupokea nakala 400 za Hotuba ya Rais John Magufuli aliyosomwa Agosti 17, mwaka huu mbele ya viongozi hao jijini Dar es Salaam.Jenista alisema kutokana na nchi za SADC kuridhia kwenda kuitumia hotuba hiyo katika mustakabali wa kujiletea maendeleo katika nchi zao, hivyo hivyo wabunge wanatakiwa kuchukua nakala hizo na kwenda kueleza dhana ya sisi si masikini kwa wananchi wao katika lugha nyepesi.Alisema wabunge wanatakiwa kwenda kuzitumia nakala hizo kuwaeleza Watanzania kwamba Sisi Si Masikini SSM kama ambavyo juzi walipitisha azimio bungeni la kumpongeza Rais Magufuli kuwa Mwenyekiti wa SADC.Pia wabunge hao walimpongeza kwa kuongoza vizuri mkutano wa SADC na kuwashawishi viongozi wa nchi za jumuiya hiyo kukiingiza Kiswahili kuwa miongoni mwa lugha nne za kutumika katika mikutano ya jumuiya hiyo.Jenista alisema hotuba hiyo ambayo ina maeneo mbali mbali yenye fursa nyingi za kiuchumi, maendeleo na ustawi wa jamii, ina maudhui ya kwamba Sisi sio Maskini itasaidia kuwaeleza Watanzania kwamba wanatakiwa kufanya kazi dhana hiyo.Alisema hotuba hiyo yenye maono ya Rais Magufuli kutoka kwa mwasisi wa Taifa hili, hayati Baba wa Taifa, Mwalimu Julius Nyerere, ambaye ndiye aliyeanzisha kampeni ya kujitegemea ili kujikiomba kiuchumi.Aliwataka wabunge kutumia nakala hizo na kuzifikisha katika maeneo yao, kama ambavyo viongozi wa nchi za SADC wataenda kuitumia hotuba hiyo katika mstakabali wa kuondoa umasikini kupitia rasilimali zao.Wakizungumza na gazeti hili baada ya taarifa hiyo kutolewa bungeni, Mwenyekiti wa Kamati ya Kudumu ya Bunge ya Serikali za Mitaa LAAC, Vedasto Ngombale CUF amesema ni fahari kubwa hotuba ya Rais Magufuli kwenda kutumiwa na viongozi wa nchi za SADC katika nchi zao.Ngombale pia amesema kitendo cha mkutano wa SADC kupitisha Kiswahili kuwa lugha ya nne baada ya Kiingereza, Kifaransa na Kireno itakayotumika katika mikutano mbali mbali ya nchi hizo, itasaidia kuitangaza Tanzania na kutumika kama kituo cha mafunzo ya maendeleo kwa nchi nyingine.Amesema Rais Magufuli anaendeleza pale ambako Baba wa Taifa, Mwalimu Nyerere aliweka misingi ya kuzisaidia nchi za Kusini mwa Afrika kujikomboa.Mbunge wa Serengeti, Marwa Rioba Chacha CCM amesema kitendo cha nchi hizo kwenda kutumia hotuba ya Rais Magufuli ni kitendo kinachochangia kutuunganisha Waafrika kupitia SADC.Mbunge wa Kilolo, Venance Mwamoto CCM alisema hotuba ya Magufuli imeleta mwongozo na dira namna nchi za SADC vinavyoweza kufanikiwa katika kuwa wamoja na kujitleea maendeleo.Alisema nchi za SADC ili kufikia uchumi wa kati kama Tanzania ilivyoweka mkakati, zinatakiwa kuzungumza lugha moja na kwa kupitia hotuba hiyo, kila nchi itakuwa inajua kwamba si maskini na itumie rasilimali zake katika kujiletea maendeleo.  <topic>: kitaifa 